एदी हद्द सरसरी तौर उप्परलै पासै जित्थों चीड़ें दी पैदावार शुरू हुन्दी ऐ उत्थों तोड़ी ते झिगेड़े पासै भाएं पैरें शां गै मदानी इलाका शुरू होई जन्दा ऐ पर कंढी दे घेरे ‘च ए इलाका बी उत्थों तोड़ी कंढी गै खोआंदा ऐ जित्थों तोड़ी खेत्तरें च बट्टे कंकर कुदरती बिछे दे नज़री पौंदे न। इंयां इस कंढी दी चड़ाई कुतै पंज कुतै बधदी दस्सें मीलें तगर बी चली जन्दी ऐ। इत्थों दी पैदावार बाजरा गोजी, मक्क-मोठ चरी न। गरमियें च केईं बेरी तलाऐं-खूऐं दा पानी सुक्कने ने भन्याई पौने पर दूरा-दूरा बी पानी ल्यौना पौन्दा ऐ। जियां इत्थों दे रुक्ख बूटे इत्थों दी गरमी, खुश्क ब्हा पानियै दा घाटा इनें औखें गी हसदे हसदे बरदाशत करदे होई बी शैल सरोखड़ नरोए ते हरे-भरे नजरी पौन्दे न इंयां गै इत्थों दे मनुक्ख बी बड़े मेह्नती चुस्त लम्मे बनदे जचदे जबान साफ सुच्चे ते शैल सन्हाकड़े न। इतिहास साक्षी ऐ जे इत्थों दे ब्हादरें पिछली दौं बड्डी लड़ाइयें च ते हुन पाकस्तान कन्नें जेड़ी टक्कर होई अपनी बीरता ते दृढ़ता दा किन्ना सबूत दित्ता ऐ।